पहली बार सामने आई छोटी बहन निधि बोली- साहिल भी तड़प-तड़पकर मरे, लिव-इन की बात झूठी
Haryana Jhajjar Nikki Yadav Murder Case Mystery दिल्ली में कत्ल की गई हरियाणा के झज्जर की निक्की यादव की बहन निधि ने पहली बार इस केस पर खुलकर बात की।
दिल्ली में कत्ल की गई हरियाणा की निक्की यादव की बहन निधि ने पहली बार इस केस पर खुलकर बात की। निधि अभी खुद सामने नहीं आना चाहती लेकिन ऑडियो इंटरव्यू के जरिए उसने निक्की और साहिल के बारे में कई नए तथ्य सामने रखे।
निक्की यादव का 10 फरवरी को दिल्ली में उसके प्रेमी साहिल गहलोत ने मोबाइल फोन की डेटा केबल से गला घोंटकर हत्या कर दी थी और उसके बाद उसकी बॉडी अपने ढाबे के फ्रिज में छिपा दी थी।
झज्जर की रहने वाली निक्की यादव की बहन निधि ने कहा - मैं चाहती हूं कि उस लड़के को फांसी की सजा हो। जिस तरीके से उसने मेरी बहन को मारा है ना, वैसे ही तड़प-तड़पकर वो मरे। मैं इस दुनिया में उसे जिंदा नहीं देखना चाहती। उसने मेरी बहन को मार दिया। वो भी मरना चाहिए। उसे वैसे ही मरना चाहिए, जैसे उसने मेरी बहन को मारा, बेरहमी से।
अपनी बहन और श्रद्धा मर्डर केस की तरफ इशारा करते हुए निधि ने कहा, ‘आज कोई सुरक्षित नहीं है इन जैसे लड़कों की वजह से। मेरी सरकार से यही दरख्वास्त है कि इनको ऐसी कड़ी सजा दे कि आगे कोई लड़का किसी लड़की के साथ ऐसा करने की हिम्मत न कर सके।’ 
पढ़िए निधि से हुई बातचीत...
सवाल: क्या आप साहिल को जानती थी? कभी कोई बातचीत हुई हो?
निधि: नहीं, मैं साहिल को नहीं जानती। मेरी उससे कभी कोई बातचीत नहीं हुई। मैं कुछ नहीं जानती थी। मुझे उसी दिन (10 फरवरी को ही) पता चला।
सवाल: निक्की ने कभी कोई जिक्र किया हो?
निधि: निक्की ने कभी कोई जिक्र नहीं किया। उसके चेहरे से कभी लगा ही नहीं कि वो परेशान है या ऐसी कोई बात है। कहने को हम बहनें थी लेकिन हमारी उम्र में 1-2 साल का ही गैप है। उसने कभी ऐसी कोई बात नहीं बताई जिससे लगे कि उसे कोई दिक्कत है।
सवाल: बहनें अक्सर आपस में बातें शेयर कर लेती हैं, कभी तो निक्की ने आपसे कुछ कहा होगा?
निधि: नहीं, उसने कभी नहीं बताया कि उसकी जिंदगी में क्या चल रहा है। वैसे हम हंसते-खेलते रहते थे।
सवाल : क्या आपको जांच एजेंसी से उम्मीद है?
निधि: मुझे इस बात की शिकायत है कि पुलिस साहिल के घरवालों को क्यों नहीं पकड़ रही? उनसे क्यों नहीं पूछा जा रहा कि उनके लड़के ने हत्या कर दी और फिर घर आकर अगले दिन दूसरी लड़की से शादी कर ली। तब भी साहिल के परिवार को भनक क्यों नहीं लगी कि वह सारी रात कहां था? मैं नहीं मानती कि उसके घरवालों को कुछ पता न हो। उनसे भी पूछताछ होनी चाहिए।
सवाल: निक्की और साहिल के लिव-इन रिलेशनशिप में रहने की सच्चाई क्या है?
निधि: मैं इससे सहमत नहीं हूं। अगर ऐसा कुछ भी होता तो हमें पता चलता। कभी ऐसी कोई बात सुनने को भी नहीं मिली। उसके साथ कोई लड़का है, ये हमें भी पता नहीं था।
सवाल: आपको पुलिस की इस थ्योरी के पीछे क्या वजह लगती है?
निधि: शायद पुलिस हम पर प्रेशर बनाना चाहती है। हमें दबाया जा रहा है कि हम इस केस में ज्यादा जोर न दें।
हरियाणा का निक्की हत्याकांड:छोटी बहन ने हत्यारे साहिल का नंबर ढूंढ निकाला, उसके गोलमोल जवाब से खुला राज
हरियाणा के झज्जर की निक्की यादव हत्याकांड का पूरा राज उसकी छोटी बहन निधि की वजह से खुला। असल में निधि और निक्की एक साथ दिल्ली के उत्तमनगर में रहती थी। निक्की जब घर नहीं लौटी तो परिवार ने निधि से संपर्क किया। निधि ने ही साहिल का नंबर ढूंढा। उसके बाद पिता ने उससे बात की तो साहिल गोलमोल जवाब देता रहा। जिसके बाद उनका शक बढ़ता गया और उन्होंने क्राइम ब्रांच में अपने परिचित के जरिए निक्की की लाश ढूंढ निकाली। पूरी खबर यहां पढ़ें...
निक्की यादव मर्डर केस: साहिल ने 9 फरवरी को सगाई की, अगली सुबह निक्की का गला घोंटा; रात में धूमधाम से शादी की
दिल्ली के निक्की यादव मर्डर केस में नई जानकारी सामने आई है। पुलिस के मुताबिक, 10 फरवरी को निक्की का गला घोंटकर मारने से एक दिन पहले साहिल अपने परिवार की पसंद की लड़की से सगाई करके लौटा था। पढ़ें पूरी खबर...